Fostul premier Mihai Tudose și-a dat demisia, luni dimineață, din Pro România, în urma tensiunilor cu Victor Ponta, președintele partidului.

Anunțul a fost făcut de europarlamentar pe pagina de Facebook: „Doar atât. Deocamdată.....”, a scris el, alături de o fotografie cu demisia.

„Motivele acestui act și anume totalul dezacord cu deciziile conducerii centrale fiind de notorietate nu le mai detaliez”, a mai scris acesta în cererea de demisie înregistrată pe 2 decembrie.

El nu a făcut nicio precizare cu privire la mandatul de europarlamentar.

Mihai Tudose a declarat de mai multe ori că el nu pleacă din partid și că o demisie ar trebui să vină din partea lui Victor Ponta.

„Îl încurc foarte tare și eu și în consecință, face orice să mă facă să plec... Știți cum e vorba aceea cu ,,să te ferească Domnul de ruga îndeplinită”. Fiindcă atunci, cu noi toți plecați, el va mai vinde iluzii până la parlamentare când pragul de 5% va fi de neatins... Șansa PRO Victore e... plecarea ta”, a scris Tudose, săptămâna trecută.

La rândul său, președintele Pro România i-a cerut lui Tudose să depună mandatul de europarlamentar obținut în luna mai, de pe listele partidului.

„Îmi pare rău de un singur lucru, a obținut un mandat de europarlamentar prin 600.000 de voturi obținute de Pro România. Eu i l-am dat, că m-am retras și m-aș bucura cas acum să-l dea înapoi Pro România, dacă merge acum la PSD sau la PNL, nu știu unde merge, e problema lui. (...) Din punct de vedere personal, dacă e vorba de Daniel Constantin sau Sorin Cîmpeanu, m-a afectat, pentru că nu era vorba de oameni cu care făceam politică, era vorba de niște oameni foarte apropiați”, a spus Ponta, săptămâna trecută, la Digi24.

Tensiunile dintre cei doi au apărut odată cu votul de susținere acordat Guvernului Orban la învestire de către cinci dintre parlamentarii grupului Pro Europa, deși la moțiunea de cenzură împotriva Guvernului Dăncilă au votat toți parlamentarii din acest grup format în Camera Deputaților.